九度仙樓
作者：張九齡
朝代：唐

paragraphs: 誰斷巨鰲足？連山分一股。
誰跨海上鵬？壓作參差羽。
應是女媧輩，化工揮巧斧。
掀翻煮石雲，大塊將天補。
渣滓至今在，縣瓴分注乳。
磊落擲遐荒，齟齬不合土。
忙惊日月過，晃漾空中舞。
裒益問巨靈，谽谺礙臂武。
塞罅制逆流，努力跡駢拇。
神禹四載僕，九年梗作雨。
紆回殺拗區，澎湃亂飛鼓。
漫下祖龍鞭，六丁擭舟府。
漫發熊繹矢，非石又非虎。
數狹不能制，伊誰可再侮。
曾把蓬萊輪，難將此物賭。
羅浮亦可移，此物不可取。
肋斗出盤山，粗能踞地主。
芝田第九層，最上蕙生圃。
（見同治十三年刊《直隸澧州志》卷二四）（按：嘉慶《石門縣志》卷四九收此詩，署「唐張九淵」。
）。